九月六日早發潭溪夜登雲谷翌旦賦此
作者：朱熹
朝代：宋

paragraphs: 懷山不能寐，中宵命行軒。
亭午息畏景，薄暮登危巒。
峻極踰百磴，縈紆欲千盤。
行行遂曛黑，月落天風寒。
羽人候中塗，良朋集林端。
問我何所迫，而嘗茲險艱。
疲勞既云極，饑渴不能言。
投裝卧中丘，幸此一室寬。
怒號竟永夕，客枕無時安。
旦起闢幽戶，竹樹青檀欒。
驚喜非昔覩，披尋得新觀。
淹留十日期，俯仰有餘歡。
寄語後來子，勿辭行路難。